ผบ.เหล่าทัพ-ผบ.ตร. คืนเงินเดือน ส.ว. ร่วม 6 ล้านกว่าบาท ช่วยโควิด-19
ผบ.เหล่าทัพ-ผบ.ตร. ขอคืนเงินเดือน ส.ว. ย้อนหลังตั้งแต่เริ่มรับตำแหน่ง ช่วยสถานการณ์โควิด-19 ร่วม 6 ล้านกว่าบาท บวกป้องข้อครหารับเงิน 2 เด้งวันที่ 13 มี.ค. 2563 พล.อ.พรพิพัฒน์ เบญญศรี ผู้บัญชาการทหารสูงสุด กล่าวยอมรับถึงกระแสข่าว ผบ.เหล่าทัพ ที่ดำรงตำแหน่งสมาชิกวุฒิสภา (ส.ว.) โดยตำแหน่งประกอบด้วย พล.อ.ณัฐ อินทรเจริญ ปลัดกระทรวงกลาโหม พล.อ.พรพิพัฒน์ เบญญศรี ผู้บัญชาการทหารสูงสุด พล.อ.อภิรัชต์ คงสมพงษ์ ผู้บัญชาการทหารบก พล.ร.อ.ลือชัย รุดดิษฐ์ ผู้บัญชาการทหารเรือ พล.อ.อ.มานัต วงษ์วาทย์ ผู้บัญชาการทหารอากาศ และ พล.ต.อ.จักรทิพย์ ชัยจินดา ผู้บัญชาการตำรวจแห่งชาติ ได้ทำหนังสือถึงสำนักงานเลขาธิการวุฒิสภา เพื่อของดรับเงินเดือน และเงินต่างๆ ในฐานะวุฒิสมาชิกและผู้ช่วยผู้ดำเนินงาน ส.ว. นับตั้งแต่เดือน ก.พ. 2563 ไปจนถึงเกษียณราชการวันที่ 30 ก.ย. 2563 ที่จะเป็นการสิ้นสุดการทำหน้าที่ ส.ว.โดยตำแหน่ง ว่า เป็นความจริง โดยหารือร่วมกันในที่ประชุมผู้บัญชาการเหล่าทัพในช่วงที่ผ่านมาทั้งนี้ ผบ.เหล่าทัพ ที่เป็น ส.ว. ได้รับเงินเดือนประจำตำแหน่งเดือนละ 71230 บาท และเงินเพิ่มเดือนละ 42330 บาท รวมเป็นเงินเดือนละ 113560 บาท ส่วนสาเหตุที่คืนเงินเนื่องจากไม่อยากให้สังคมมองว่า ผบ.เหล่าทัพ รับเงินเดือน 2 ทาง อีกทั้งยังเป็นการช่วยเหลือสังคมในสภาวะที่ประเทศประสบปัญหาแพร่ระบาดเชื้อไวรัสโคโรนาสายพันธุ์ใหม่ 2019 หรือ โควิด-19 ซึ่งทุกอย่างก็แล้วแต่ นายพรเพชร วิชิตชลชัย ประธานวุฒิสภา จะนำเงินจำนวนนี้ไปใช้ประโยชน์ในด้านใดต่อสังคม ซึ่งหากคิดย้อนหลังไปแล้ว ผบ.เหล่าทัพทั้ง 6 คน รับตำแหน่ง ส.ว. ตั้งแต่เดือน พ.ค. 2562 จนถึงเดือน ม.ค. 2563 รวมแล้วต้องคืนเงินเดือนคนละประมาณ 1 ล้านกว่าบาททางด้าน พล.ร.ต.พาสุกรี วิลัยรักษ์ รองโฆษกกองทัพเรือ กล่าวยืนยันอีกเสียงว่า ผู้บัญชาการทหารเรือ จะคืนเงินให้กับรัฐสภาจริง โดยเป็นเงินตั้งแต่เริ่มดำรงตำแหน่ง ส.ว. จนถึงเกษียณราชการในเดือน ก.ย. 2563 นี้
ผบ.เหล่าทัพ - ผบ.ตร. ขอคืนเงินเดือน ส.ว. ย้อนหลังตั้งแต่เริ่มรับตำแหน่ง ช่วยสถานการณ์โควิด-19 ร่วม 6 ล้านกว่าบาท บวกป้องข้อครหารับเงิน 2 เด้ง
โควิด-19,ไวรัสโคโรนา,ไวรัสโคโรน่า,COVID-19,ผบ.เหล่าทัพ,ผบ.ตร.,เงินเดือน ส.ว.